|  |
| --- |
| На основу члана 44. Закона о инспекцијском надзору („Службени гласник Републике Србије“, број: 36/2015, 44/2018-др.закон и 95/2018), Секретаријат локалне пореске администрације Града Кикинде доноси: |

ГОДИШЊИ ИЗВЕШТАЈ О РАДУ И ПОКАЗАТЕЉИ ДЕЛОТВОРНОСТИ

ИНСПЕКЦИЈСКОГ НАДЗОРА ЗА 2020. ГОДИНУ

Секретаријат локалне пореске администрације Града Кикинде у оквиру својих надлежности обавља послове инспекцијског надзора, с циљем да се превентивним деловањем или налагањем мера обезбеди законитост и безбедност пословања и поступања надзирних субјеката и спрече или отклоне штетне последице по законом заштићена добра, интересе и права.

У складу са одредбама Закона о инспекцијском надзору („Службени гласник Републике Србије“, број: 36/2015,44/2018-др.закон и 95/2018), Секретаријат локалне пореске администрације Града Кикинде ради остварења циљева инспекцијског надзора, превентивно и транспарентно, кроз обавештења јавности и субјеката надзора спроводи следеће активности: објављује одлуке и др. акте, годишње извештаје, објављује планове и контролне листе које се примењују у поступку инспекцијског надзора и омогућавају надзирним субјектима да се унапред информишу о својим обавезама и изврше самоконтролу и евентуално отклоне одређене недостатке. Инспектори у свом раду, приликом вршења надзора, канцеларијске контроле, теренске контроле и контроле наплате свакодневно пружају стручну и саветодавну подршку и помоћ надзирним субјектима те превентивно делују указивањем на одређено чињење или нечињење.

Активности инспектора током 2020. године једним делом је била усмерена и на подизање свести грађана, а која су била базирана на одлукама града Кикинде у области наплате јавних прихода и осталих прописа релевантних за послове из делокруга секретаријата и примени Закона о пореском поступку и пореској администрацији, Закона о општем управном поступку, Закона о порезима на имовину, Закона о накнадама за коришћење јавних добара, Закона о финансирању локалне самоуправе и Закона о инспекцијском надзору.

У поступцима инспекцијског надзора утврђено је да је ниво усклађености поступања и пословања са прописима, а који се мери контролним листама задовољавајући.

Увођењем анализе ризика у планирању инспекцијског надзора пажња се усмерила на оне привредне субјекте који су високо ризични, што је довело до ефикаснијег коришћења ресурса инспекцијске службе.

У оквиру инспекцијског надзора у 2020-ој години, вршена је контрола исправности поднетих пореских пријава, са подациома из пореске евиденције са стањем на ''терену'' и осталих чињеница од значаја за опорезивање, са циљем остваривања законитости у контролисаној области и смањења ризика од настанка штетних догађаја ( неподношење пореске пријаве, подношење нетачне пореске пријаве и друго).

Поред планираних обављене су и контроле које су захтевали порески обвезници због евентуалних промена од утицаја на опорезивање (срушене куће и сл.). Континуирано се спроводе активности ради утврђивања власника односно нових пореских обвезника за непокретности чији су претходни власници, према обавештењима о враћеним и неурученим пошиљкама, преминули или су непознати. Укупан број теренских пореских контрола у 2020-ој години је 13 и све контроле су према врсти биле редовне.

У 2020. години, пореске пријаве за утврђивање пореза на имовину правних лица поднете су искључиво електронским путем. У 2020. години је извршен пријем 418 електронских пријава. Након пријема, извршен је увид у сваку примљену пријаву, извршена је контрола формалне исправности истих, као и контрола примене материјалних прописа у поднетим пореским пријавама. Након ових провера књижена су задужења пореских обвезника и исказано је стање на аналитичким картицама.

У овом сегменту рада сачињено је 6 записника пореске контроле, а обвезници код којих су вршене контроле су одабране методом случајног узорка. Контролом нису утврђене неправилности, те нису донета решења о отклањању неправилности, односно о утврђивању нових обавеза по основу пореза на имовину правних лица.

По оперативном плану је предвиђена и контрола других обвезника, тако да су извршене контроле, по разним захтевима обвезника и сачињено 11 записника о пореској контроли. На основу донетих записника, као и по службеној дужности – без захтева странке сачињена су 11 решења о отпису пореског дуга по основу апсолутне односно релативне застарелости. Провером аналитичких картица, као и на основу увида у поднете пореске пријаве за утврђивање пореза на имовину физичких лица, где је основ задуживања наслеђивање имовине која се опорезује, сачињена су 84 решења по службеној дужности, о отпису дуга умрлом лицу, у складу са чл.22. и 23. Закона о порезима на имовину.

У Секретаријату локалне пореске администрације Града Кикинде а у складу са Правилником о унутрашњој организацији и систематизацији радних места распоређена су три инспектора који врше послове инспекцијског надзора.

Инспектори Секретаријата ЛПА су у 2020-ој години ангажовани и на обављању одређених радњи контроле код надзираних субјеката које се односе на придржавање прописаних епидемиолошких мера против вируса КОВИД-19 у поступцима надзора санитарне инспекције.

Технички ресурси које инспекција користи у смислу поседовања лаптопова, скенера, штампача, коришћења службеног возила и сл. је на задовољавајућем нивоу.

Инспектори су се у вршењу инспекцијског надзора строго придржавали поштовања рокова који су предвиђени законом.

У току 2020. године, није било притужби на рад инспектора.

У 2020. години је било укупно 7 жалби, од којих је 5 решено тако што је другостепени орган одбио 4 жалбе као неосноване, једну је првостепени орган усвојио и ожалбено решење заменио новим, а 2 жалбе су на решавању код другостепеног органа.

Због општепознате ситуације у вези са пандемијом изазваном вирусом КОВИД-19 нису организовани семинари класичног облика у циљу стручног усавршавања, а инспектори су учествовали на вебинарима на тему пореза на имовину правних и физичких лица из делокруга локалне пореске администрације.

У складу са чланом 10. Закона о инспекцијском надзору инспекција ЛПА је сачинила План рада за 2021. годину, који је у предлогу достављен Координационој комисији и након усвајања објављен је на сајту Градске управе града Кикинда.

Секретаријат локалне пореске администрације